REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj 02-2584/15

28. decembar 2015. godine

B e o g r a d

NARODNOJ SKUPŠTINI REPUBLIKE SRBIJE

 Odbor za kulturu i informisanje Narodne skupštine Republike Srbije, na sednici održanoj 28. decembra 2015. godine razmatrao je na osnovu člana 60. Poslovnika Narodne skupštine, listu kandidata za izbor članova Saveta Regulatornog tela za elektronske medije (u daljem tekstu Savet Regulatora), koji se bira na predlog nadležnog odbora Skupštine Autonomne pokrajine Vojvodine i crkvi i verskih zajednica, i u skladu sa članom 9. stav 1. tač. 2) i 8) Zakona o elektronskim medijima podnosi

I Z V E Š T A J

 1. Odbor za kulturu i informisanje, na sednici održanoj 13. oktobra 2015. godine, konstatovao je da dvojici članova Saveta Regulatora, Goranu Karadžiću, koji je za člana Saveta Regulatora izabran, 29. decembra 2009. godine, na period od šest godina („Službeni glasnik RS“ , br. 111/09) i Episkopu jegarskom dr Porfiriju Periću koji je za člana Saveta izabran, 29. decembra 2009. godine („Službeni glasnik RS“ , br. 111/09) na period od šest godina, po proceduri propisanoj Zakonom o radiodifuziji („Službeni glasnik RS“, br. 42/02, 97/04, 76/05, 79/05 – dr. zakon, 62/06, 85/06, 86/06-ispr. i 41/09) mandat ističe 18. februara 2016. godine.

 2. Odbor je upoznat da je članom 7. Zakona o elektronskim medijima („Službeni glasnik RS“, br. 83/14), utvrđeno da Savet Regulatora ima 9 članova koji se biraju iz reda uglednih stručnjaka iz oblasti koje su od značaja za obavljanje poslova iz nadležnosti Regulatora (medijski stručnjaci, ekonomisti, pravnici, inženjeri telekomunikacija i sl.); da je jedan od ovlašćenih predlagača za članove Saveta Regulatora nadležni odbor Skupštine Autonomne pokrajine Vojvodine a da je drugi ovlašćeni predlagač crkve i verske zajednice (član 9. stav 1. tač. 2) i 8); da nadležni odbor Skupštine Autonomne pokrajne Vojvodine i crkve i verske zajednice predlažu listu na kojoj se nalaze po dva kandidata; da Narodna skupština bira jednog člana sa liste koju predlaže nadležni odbor Skupštine Autonomne pokrajine Vojvodine i jednog člana sa liste koju predlažu crkve i verske zajednice, zajedničkim dogovorom.

 3. Odbor je na sednici održanoj 13. oktobra 2015. godine doneo Odluku o pokretanju postupka za predlaganje kandidata za člana Saveta Regulatornog tela za elektronske medije16 Broj: 02-2584/15 i utvrdio tekst Javnog poziva za predlaganje kandidata za izbor članova Saveta Regulatornog tela za elektronske medije, koji je 19. oktobra 2015. godine bio objavljen u „Službenom glasniku Republike Srbije“ i na veb-sajtu Narodne skupštine, kao i 20. oktobra u dnevnom listu „Politika“.

4. Na osnovu člana 10. stav 2. Zakona o elektronskim medijima, ovlašćeni predlagači su imali rok od 15 dana da Odboru za kulturu i informisanje dostave svoje predloge, po dva kandidata za člana Saveta Regulatora.

5. Ovlašćeni predlagači iz člana 9. st. 1. tačke 2) i 8) Zakona o elektronskim medijima, su u zakonskom roku ostvarili svoje pravo, tako što su Odboru za kulturu i informisanje dostavili predlog po dva kandidata za člana Saveta Regulatora. Uz predloge kandidata, dostavljena je sva potrebna dokumentacija propisana Zakonom o elektronskim medijima i Javnim pozivom.

 6. Liste kandidata su u skladu sa članom 10. stav 5. Zakona o elektronskim medijima objavljene na veb-sajtu Narodne skupštine.

7. Odbor je na sednici održanoj 28. decembra 2015. godine obavio razgovor sa kandidatima za članove Saveta Regulatora, u skladu sa članom 11. stav 8. Zakona o elektronskim medijima.

 Odbor je zaključio, da listu kandidata koju je podneo ovlašćeni predlagač nadležni odbor Skupštine AP Vojvodine, na kojoj se nalaze Siniša Isakov i Vladimir Barović, i listu kandidata ovlašćenog predlagača crkve i verske zajednice, na kojoj se nalaze Aleksandra Janković i Nenad Drašković, zajedno sa njihovim biografijama, dostavi Narodnoj skupštini, jer su se stekli uslovi za sprovođenje postupka za izbor članova Saveta Regulatornog tela za elektronske medije, na period od pet godina.

 Originalna dokumentacija predloženih kandidata nalazi se u službi Odbora za kulturu i informisanje i dostupna je na uvid svim narodnim poslanicima.

 Za izvestioca Odbora na sednici Narodne skupštine, određena je Vesna Marjanović, predsednik Odbora.

 PREDSEDNICA ODBORA

 Vesna Marjanović

PRILOG

**LISTA KANDIDATA**

Ispred ovlašćenog predlagača, nadležni odbor Skupštine Autonomne pokrajine Vojvodine, zajedničkim dogovorom predloženi su:

1. Siniša Isakov
2. Vladimir Barović

Ispred ovlašćenog predlagača Crkve i verske zajednice, zajedničkim dogovorom predloženi su:

1. Aleksandra Janković
2. Nenad Drašković